Broj: 711-I-530-M-62/23-02-17

Zagreb, 22. ožujka 2023.

**IGOR LUKAČ**

**član Povjerenstva za odlučivanje**

**o sukobu interesa**

**Predmet: mišljenje na zahtjev obveznika Igora Lukača**

* *daje se*

Povjerenstvo za odlučivanje o sukobu interesa (u daljnjem tekstu: Povjerenstvo) dana 7. ožujka 2023. pod brojem 711-U-3356-M-62/23-01-5 zaprimilo je zahtjev za mišljenje koji je podnio obveznik Igor Lukač, član Povjerenstva.

U podnesenom zahtjevu obveznik navodi da je dana 23. veljače 2023. stupio na dužnost člana Povjerenstva, čime je postao obveznik Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), te iznosi da je u postupku popunjavanja imovinske kartice, zbog čega radi izbjegavanja nepravilnosti, podnosi zahtjev za mišljenje vezano za dopuštenost obavljanja drugih poslova uz dužnost na koju je imenovan.

Nadalje navodi da je glasovima većine suvlasnika imenovan predstavnikom suvlasnika u stambenoj zgradi u kojoj živi, sukladno Zakonu o vlasništvu i drugim stvarnim pravima („Narodne novine“, broj 91/96., 68/98., 137/99., 22/00., 73/00., 114/01., 79/06., 141/06., 146/08., 38/09., 153/09., 143/12., 152/14., 81/15. i 94/17., u daljnjem tekstu: Zakon o vlasništvu), te da slijedom navedenog uz primanje naknade obavlja poslove predstavnika suvlasnika koji se odnose na brigu o zajedničkim dijelovima zgrade.

Obveznik traži mišljenje Povjerenstva smije li istovremeno uz obnašanje dužnosti člana Povjerenstva obavljati navedene povremene i privremene poslove te za to primati naknadu.

Ujedno se ističe da se Igor Lukač kao član Povjerenstva sukladno članka 40. stavka 1. ZSSI-a izuzeo od odlučivanja u navedenom predmetu, budući se radi o njegovom vlastitom zahtjevu kao obveznika ZSSI-a.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 2. sjednici održanoj 22. ožujka 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Zakonom o vlasništvu propisano je da predstavnik suvlasnika zastupa suvlasnike prema upravitelju i trećim osobama pod uvjetima predviđenim tim Zakonom, kao i odredbama međuvlasničkog ugovora po pitanjima od zajedničkog interesa, odnosno da obavlja poslove vezane uz skrb i upravljanje suvlasničkim dijelovima nekretnine.

Nadalje, budući se radi o vrsti poslova koji po prirodi stvari predstavljaju povremene poslove koji nisu vezani uz obnašanje javne dužnosti, obveznik sukladno odredbi članka 17. stavka 2. ZSSI-a iste može obavljati istodobno uz profesionalno obnašanje javne dužnosti i za to ostvarivati naknadu, pri čemu je dužan, sukladno odredbi članku 17. stavku 4. ZSSI-a, podatak o ostvarivanju naknade od njihova obavljanja navesti u imovinskoj kartici za koju je propisana obveza podnošenja Povjerenstvu.

Slijedom navedenog, obveznik Igor Lukač, koji profesionalno obnaša dužnost člana Povjerenstva, može za vrijeme obnašanja navedene javne dužnosti obavljati poslove predstavnika suvlasnika stambene zgrade u kojoj živi i za to primati naknadu uz obvezu da primljeni iznos naknade od obavljanja navedenih poslova navede u imovinskoj kartici.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Igoru Lukaču, elektroničkom dostavom
2. Objava na internetskoj stranici Povjerenstva
3. Pismohrana